Kaupunginhallitukselle

KANNANOTTO EHDOTUKSEEN RAKENTAMISPALVELUN PERUSTAMISESTA

Henkilöstötoimikunnalle on esitelty Rakentamispalvelu -ohjausryhmän raportti rakentamispalvelun perustamisesta toimenpide-ehdotuksineen. 

Henkilöstötoimikunnan työnantajaa edustavat jäsenet puoltavat asian jatkovalmistelua ehdotetussa muodossa.

Henkilöstötoimikunnan henkilöstöä edustavat jäsenet toteavat kannanottonaan asiaan seuraavaa:

”Henkilöstötoimikunnan henkilöstöä edustavat jäsenet eivät hyväksy Rakentamispalvelun perustamista. Rakentamisen keskittäminen ei tuo lisäarvoa nykyiseen tapaan tuottaa palvelut. Emme pidä järkevänä sivuuttaa pitkäaikainen ja tuloksellinen kaikkien osapuolten yhteiseen sitoutumiseen perustunut kehittämistyö. Nykyinen organisaatio on kehittänyt ja ohjannut kaupungin infrastruktuurin ja rakennusten rakentamista sekä ylläpitoa kaupungin tarpeet huomioiden. Rakennusviraston toiminta on saanut kuntalaisilta ja tilaajahallintokunnilta hyvän sekä myönteisen palautteen. 

Tuotettu palvelu on ollut kustannustehokasta ja omalta osaltaan kontrolloinut markkinahintojen tasoa. Eriyttämisen kustannusvaikutusten selvittelyssä on keskitytty ainoastaan mahdollisesti syntyviin etuihin ja säästöihin, jättäen samalla nykyisen kehitetyn mallin hyödyt tarkastelematta. Konsulttiselvityksessä ei huomioida asiaan liittyviä riskejä ja muutoksesta aiheutuvia kustannuksia. Tuotannon eriyttäminen tilaajasta tuo lisäkustannuksia jo senkin takia, kun joudutaan luopumaan yhteisistä laskenta- ja atk-järjestelmistä, mikä on kuitenkin ollut merkittävä synergiaetu.

Henkilöstö on koulutuksensa tai työkokemuksensa kautta erikoistunut tiettyihin tehtäviin. Henkilöstön yhteiskäyttö ei ole toimiva ratkaisu. Tilojen yhteiskäyttö ei edellytä organisaatiomuutosta.

HKR-Ympäristötuotanto ja HKR-Tekniikka ovat jo niin suuria yksiköitä, et-tei Rakentamispalvelun perustaminen tuo lisäetuja. Kaupungin kokonaistaloudellinen etu ei edellytä esitettyä toimintojen uudelleen organisointia.

Varsinaiset asiantuntijatahot, yleisten töiden lautakunta ja kaupunginjohtajan asettama työryhmä, eivät usko mahdollisesti perustettavan rakentamispalveluorganisaation toimivuuteen. Samalla kannalla on koko viraston johto ja henkilöstö.

Työryhmän työskentelyn aikana ei ole tullut esille mitään sellaisia Rakentamispalvelun perustamisella saavutettavia hyötyjä tai nykyisten toimijoiden tilanteeseen liittyviä puutteita, joilla voisi perustella toimivan organisaation hajottamista.

Henkilöstötoimikunnan henkilöstöä edustavat jäsenet ovat nykyisen organisaatiomallin säilyttämisen kannalla. Esitämme sen pohjalta tapahtuvaa toiminnan edelleen kehittämistä. Henkilöstö ja työnantajapuoli ovat antaneet tarvittavan näytön yhteiseen sitoutumiseen perustuvasta toiminnasta.” 

	Jussi Ruokonen		Hannu Tulensalo
Jussi Ruokonen		Hannu Tulensalo
puheenjohtaja		työantajan edustaja